Välisministeerium kutsus välja Venemaa suursaadiku
Välisministeerium kutsus täna välja Venemaa suursaadiku, et avaldada hukkamõistu Venemaa Föderatsiooni saatkonna avaldusele sotsiaalmeedias, millega üritati rünnata Eesti välisministrit Eva-Maria Liimetsa.
“Venemaa saatkonna avaldus oli halvasti sõnastatud ja solvav propaganda. Avalduses ja sotsiaalmeedia postituses olid segamini esitatud üksteisesse mittepuutuvad teemad ning puudus adekvaatne arutluskäik, millega kahetsusväärselt sooviti rünnata Eesti välisministrit,“ sõnas kohtumise läbi viinud välisministeeriumi asekantsler Märt Volmer.
Volmer toonitas Venemaa suursaadikule, et Eesti on värskelt avaldatud ülemaailmse ajakirjandusvabaduse indeksi kohaselt meediavabaduse esirinnas ning asetseb edetabeli neljandal real. Asekantsleri sõnul võiks riikidel, kes asetsevad tabeli tagumises otsas, olla Eestilt nii mõndagi õppida, näiteks kuidas tagada riigis ajakirjandusvabadus ja demokraatlik areng.
Ajakirjandusvabadus, meediasõltumatus ja ajakirjanike kaitsmine on Eesti välispoliitika jaoks oluline teema. Veebruaris võõrustas välisministeerium kõrgetasemelist ülemaailmset meediavabaduse konverentsi ja ajakirjandusvabadusega seotud teemad on ministeeriumi tegevuse üks prioriteetseid valdkondi.